Kejaba dadi guru kanggo calon-calon juru warta saka saindenging donya, nyambut gawé bebarengan lan ngarahaké para calon juru warta iku sajroning laku naliti-nulis warta invèstigasi, Bergman uga dadi saluran antarané laku sinauné mahasiswa lan pambabaré warta ing sakèh médhia pinunjul ing saben negara. Warta kang kakasilaké saka pamulangan wewarta investigasi déning Bergman ing Sekolah Pascasarjana Jurnalisme ing Universitas California, Berkeley sumrambah marang pasamuwan kang amba lan nggawa owah-owahan kang mentes, kababar ing televisi nasional, kalebu "Frontline" lan "Frontline/World" ing PBS, uga "Nightline" ing ABC, "CBS Evening News", "lan 60 Minutes II"; lan uga kababar ing layang kabar cétak, ing ngendi para mahasiswa iku dadi juru warta utama kang nulis sawutuhing warta utawa nyumbang pérangan warta kang binabar ing layang kabar "The New York Times", "Los Angeles Times", "The Washington Post", lan "San Francisco Chronicle", kaya déné ing manéka warna kalawarta lan layang kabar donya apadéné lokal. Panggawéan iki, mligi ing wayah saiki, awèh pituduh menawa wewarta investigasi kang tinulis lan kayasa déning mahasiswa tinuntun déning juru warta kang wis purnakarya bisa njurung sangsaya mundhak apiké paugeran lan watak jurnalisme ing laladan negara. Bergman uga awèh pambiantu ing sumadhiyané dana saka pribadi-pribadi apadéné payuguban yayasan kanggo ngragadi laku lan blanja jroning panalitèn kang bisa kanggo ngragadi penggawéan jurnalisme para mahasiswané.